Բաց աստի, երէկ Պատրիարքարան այցելեցին նաեւ Գերման Աւետարանական եկեղեցիէն խումբ մը հոգեւորականներ, որոնք հիւրընկալուեցան ընդհանուր փոխանորդին կողմէ։ Վերապատուելի Ռաֆայէլ Նիքոտեմուսի կողմէ գլխաւորուած հոգեւորականներու խումբին մաս կը կազմէր նաեւ Գերման Աւետարանական եկեղեցւոյ Իսթանպուլի նախորդ շրջանի պատուելի Ուրսուլա Օկուստ։ Հիւր հոգեւորականները նորին սրբազնութենէն տեղեկութիւններ քաղեցին Պատրիարքական Աթոռի գործունէութեան եւ թրքահայ համայնքային կեանքի մասին։ Հիւրերը հնարաւորութիւն ունեցան ընդհանուր փոխանորդին հարցումներ ուղղելու եւ ստացան սպառիչ պատասխաններ։